TRUE บวก 4% โบรกฯคาดกำไรไตรมาส 3/62 โตทะลัก 64 เท่าตัว! บุ๊คกำไรพิเศษขายสินทรัพย์ให้ DIF
TRUE บวก 4% โบรกฯคาดกำไรไตรมาส 3/62 โตทะลัก 64 เท่าตัว! บุ๊คกำไรพิเศษขายสินทรัพย์ให้ DIF โดย ณ เวลา 15.41 น. ราคาอยู่ที่ระดับ 5.35 บาท บวก 0.20 บาท หรือ 3.88% สูงสุดที่ระดับ 5.40 บาท ต่ำสุดที่ระดับ 5.15 บาท ด้วยมูลค่าการซื้อขาย 547.77 ล้านบาท
17 ต.ค. 2562

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 15.41 น. อยู่ที่ระดับ 5.35 บาท บวก 0.20 บาท หรือ 3.88% สูงสุดที่ระดับ 5.40 บาท ต่ำสุดที่ระดับ 5.15 บาท ด้วยมูลค่าการซื้อขาย 547.77 ล้านบาท

ด้าน บล.เคจีไอ ระบุในบทวิเคราะห์ (17 ต.ค.2562) แนะนำ “Neutral” (คงน้ำหนักการลงทุน) TRUE ราคาเป้าหมาย 6.15 บาท/หุ้น โดยคาดว่ากำไรสุทธิของ TRUE ในไตรมาส 3/62 จะอยู่ที่ 6.5 พันล้านบาท (เพิ่มขึ้น 513% จากไตรมาสก่อน, เพิ่มขึ้น 6,380% จากช่วงเดียวกันเมื่อปีก่อน) เนื่องจากจะมีบันทึกกำไรพิเศษราว 6.3 พันล้านบาทจากการขายสินทรัพย์ออกไปให้ Digital Telecommunications Infrastructure Fund (DIF.BK/DIF TB) หากไม่รวมรายการพิเศษ
โดยคาดว่ากำไรจากธุรกิจหลักของ TRUE ในไตรมาส 3/62 จะอยู่ที่ 228 ล้านบาท เพิ่มขึ้นจาก 100 ล้านบาทในไตรมาส 3/61 แต่ลดลงจาก 408 ล้านบาทในไตรมาส 2/62 กดดันจากค่าเสื่อมราคา ค่าใช้จ่ายดอกเบี้ยที่เพิ่มขึ้น และ อัตรากำไรของยอดขายเครื่องมือถือที่ติดลบหนักขึ้น ถึงแม้ว่ากำไรจากธุรกิจหลักใน 9 เดือน 2562 จะมี upside จากประมาณการปีนี้ที่ราว 100 ล้านบาท แต่เรามองว่าผลประกอบการยังมี downside จากการบันทึกผลขาดทุนจากการด้อยค่าของสินทรัพย์ในครึ่งปีหลัง 2562 ซึ่งจะเป็นตัวกดดันผลประกอบการ  ยังคงคำแนะนำถือ และให้ราคาเป้าหมายครึ่งปีแรก 2563 ที่ 6.15 บาท
ทั้งนี้ คาดว่ากำไรจากธุรกิจหลักของ TRUE ในไตรมาส 3/62 จะอยู่ที่ 228 ล้านบาท (ไม่รวมรายการพิเศษ) ปรับตัวเพิ่มขึ้นจาก 100 ล้านบาทในไตรมาส 3/61 (เพิ่มขึ้น 127% จากไตรมาสก่อน) แต่ลดลงจาก 408 ล้านบาทในไตรมาส 2/62 (ลดลง 44% จากไตรมาสก่อน) ปัจจัยสำคัญที่กดดันผลการดำเนินงานจากไตรมาสก่อน ได้แก่ ค่าเสื่อมราคาปรับตัวเพิ่มขึ้น 7% จากไตรมาสก่อน ตามการขยายโครงข่าย
พร้อมทั้ง อัตรากำไรจากการขายเครื่องมือถือติดลบหนักขึ้นจากไตรมาสก่อน จากลดลง 11% ในไตรมาส 2/62 เป็นลดลง 15% และ ค่าใช้จ่ายดอกเบี้ยที่ปรับตัวสูงขึ้น อย่างไรก็ตามเมื่อเทียบจากช่วงเดียวกันเมื่อปีก่อน กำไรจากธุรกิจหลักจะปรับตัวเพิ่มเพิ่มขึ้น จากสัดส่วน SG&amp;A/ยอดขายที่คาดว่าจะลดลงเหลือ 20.3% ในไตรมาส 3/62 จาก 24.7% ในไตรมาส 3/61
ขณะที่กำไรสุทธิในไตรมาส 3/62 จะโตจากรายการพิเศษ เนื่องจาก TRUE ได้ขายสินทรัพย์บางส่วนมูลค่ารวม 1.567 หมื่นล้านบาทออกไปให้กับ Digital Telecommunications Infrastructure Fund (DIF.BK/DIF TB) ตั้งแต่ปลายเดือนสิงหาคม 2562 ที่ผ่านมา เราจึงคาดว่าบริษัทจะบันทึกกำไรพิเศษ (หลังหักภาษี) จากรายการนี้ประมาณ 6.3 พันล้านบาทในไตรมาส 3/62 ซึ่งจะทำให้กำไรสุทธิในไตรมาส 3/62 อยู่ที่ 6.5 พันล้านบาท จากกำไรสุทธิ 100 ล้านบาทในไตรมาส 3/61 และ 1.1 พันล้านบาทในไตรมาส 2/62
สำหรับแนวโน้มกำไรจากธุรกิจหลักจะดีขึ้นต่อเนื่องในไตรมาส 4/62 โดยถ้าหากผลประกอบการในไตรมาส 3/62 เป็นไปตามคาด กำไรจากธุรกิจหลักใน 9 เดือน 2562 จะอยู่ที่ 900 ล้านบาท สูงกว่าประมาณการกำไรจากธุรกิจหลักในปีนี้ที่ราว 100 ล้านบาท เราคาดว่าผลประกอบการจะดีขึ้นต่อเนื่องตั้งแต่ไตรมาส 4/62 เป็นต้นไปเนื่องจากคาดว่ารายได้จะโตจากทั้ง True Online และ True Move H
ดังนั้น จึงมองว่าประมาณการกำไรจากธุรกิจหลักของเราในปี 2562-63 ยังคงมี upside อีก (เราคาดว่าปี 2562 บริษัทจะมีกำไรจากธุรกิจหลักราว 100 ล้านบาท และปี 2563 จะมีผลขาดทุนจากธุรกิจหลักราว 3.5 พันล้านบาท)